צבי קוסטינר

הרב צבי יצחק קוסטינר (נולד בה'תשי"ז, 1957) הוא ראש ישיבת מדברה כעדן במצפה רמון.

קורות חייו
נולד בירושלים לרב אריה ויהודית קוסטינר וגדל בשכונת בית וגן. בילדותו חלה בשיתוק ילדים וסבל מצליעה. למד בישיבה התיכונית נתיב מאיר, שבה שימש אביו, הרב אריה קוסטינר, כמנהל. לאחר מכן למד בישיבת מרכז הרב, אצל הרב צבי יהודה קוק בשלהי תקופתו, ואצל הרב אברהם אלקנה כהנא שפירא. היה מקושר לרב מרדכי אליהו. בצבא שירת כרב צבאי והגיע לדרגת רב-סרן. הוסמך לרבנות ולדיינות על ידי הרב אברהם שפירא בי"ז באייר ה'תשמ"ח.

בשנת ה'תשמ"ט (1989) עמד בראש קבוצת אברכים מישיבת מרכז הרב שעברה לדימונה להקים בה גרעין תורני בשיתוף עם הרב דוד תורג'מן. במקום הוקם כולל אברכים שקוסטינר עמד בראשו. בסוף שנת ה'תשנ"ב נפתחה במקום ישיבת הסדר בראשותו. בשנת ה'תש"ס עבר עם הישיבה למצפה רמון, בחצי השנה הראשונה ישן בסלון אחת הדירות יחד עם תלמידיו.

עם הקמת היישוב מרחב עם בשנת ה'תשס"ב ליווה תורנית את היישוב בין היתר בהגעה לשיעורי תורה קבועים, מענה לשאלות בהלכה ועוד.

בשנת ה'תשס"ט (2009) החל לכהן כנשיא ארגון "קרוב אלי" שהוקם תחת חסות ישיבתו. הארגון מציע לימוד בחברותא ושיעורי תורה.

היה מעורכי ספריו של הרב אברהם יצחק הכהן קוק "באר אליהו" ו-"מאמרי הראי"ה". היה שותף בכתיבת הספר "דרכי טהרה" של הרב מרדכי אליהו.

בעבר השיב לשאלות בהלכה באתר האינטרנט "כיפה".

הרב קוסטינר עמד במשך כעשר שנים כרב קורס רבנים צבאיים במילואים, מאז היווסדו, ולצורך כך שירת במילואים כחודש וחצי בשנה. בנאום שנשא בשנת 2018 התבטא הרב נגד שירות נשים בצה"ל ואמר, בין השאר שבצבא יהודי לא צריכות לשרת נשים ושנשים מוטרדות בצבא. בעקבות הדברים הוחלט בצה"ל להדיח אותו מתפקידו ומשירות המילואים.

בשנת 2022 התבטא קוסטינר בחריפות נגד הקהילה הגאה, בעקבות הכנות למצעד גאווה במצפה רמון. ובמאהל מחאה שהוקם מול ביתו של חבר הכנסת ניר אורבך, כשהוא קורא: "לא להתבייש! לקחת אומץ! איפה שאתה עובד, להגיד 'הומואים הביתה!'. זה רשע, רשע, רשע. הם הולכים להכניס לכל בית את השיגעון הזה".

נשוי לזיוה, בתו של הרב דוד דיין, שהיה רב העיר צפת, ונכדת הרב דוד שלוש.

תפיסתו ועמדותיו
הרב קוסטינר הוא תלמיד של הרב צבי טאו ותפיסתו ביחס למדינת ישראל היא ממלכתית. הוא בין המתנגדים לתנ"ך בגובה העיניים ולשיטת הרבדים. הוא מעודד את תלמידיו ללמוד "דף יומי", פרק יומי של משנה וכן לקרוא תהלים מדי יום.

בנוסף, הרב קוסטינר מתנגד לשירות נשים בצה"ל ואמר בעבר כי "צבא יהודי הוא צבא בלי בנות", וכי גיוס נשים לצה"ל הוא חלק ממלחמת תרבות ורצון להרס המשפחה.

קישורים חיצוניים

 שיעורי הרב צבי קוסטינר באתר ערוץ מאיר
 שאלות ותשובות של הרב צבי קוסטינר, באתר כיפה

הערות שוליים

ראשי ישיבות הסדר
רבני הציונות הדתית בישראל
רבנים צבאיים ישראלים
בוגרי ישיבת נתיב מאיר
בוגרי ישיבת מרכז הרב
תלמידי הרצי"ה קוק
תלמידי הרב אברהם אלקנה שפירא
בית וגן: אישים
מצפה רמון: אישים
נפגעי פוליו ישראלים
משפחת יוסף שלוש
ישראלים שנולדו ב-1957